Okresná prokuratúra Pezinok 
Šenkvická cesta 5, 902 01 Pezinok

Sp. zn. : 3 Pv 197/11/1107	Pezinok, 16.5.2012
EEČ : 2-14-76-2012

U Z N E S E N I E

Trestná vec:	obvinená XXXXX 
Prečin:	krádež podľa § 212 odsek 2 písmeno f Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátorka Okresnej prokuratúry Pezinok
Podľa § 215 odsek 1 písmeno e Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	trvalé bydlisko: XXXXX
v čase asi o 07.45 h dňa XXXXX v XXXXX na XXXXX v predajni XXXXX počas otváracích hodín odcudzila 1 ks krém „Bahenná maska, tento si skryla do nákupnej tašky a cez pokladničnú zónu prešla bez zaplatenia, čím spol. s r.o. XXXXX, XXXXX, prevádzka XXXXX XXXXX spôsobila škodu vo výške 5,79 € a to napriek tomu, že XXXXX jej bola správnym orgánom OO PZ XXXXX uložená bloková pokuta vo výške 10,- € zaplatená na mieste za priestupok proti majetku podľa § 50 ods. 1 zák. č. 372/1990 Z. z. o priestupkoch v platnom znení, 

lebo obvinený nebol v čase činu pre nepríčetnosť trestne zodpovedný
Odôvodnenie:
	Uznesením povereného príslušníka Obvodného oddelenia PZ XXXXX sp. zn. 0RP XXXXX zo dňa XXXXX bolo podľa § 199 ods. 1 Tr. por. začaté trestné stíhanie a súčasne bolo podľa 206 ods. 1 Tr. por. vznesené obvinenie XXXXX pre prečin krádeže podľa § 212 ods. 2 písm. f/ Tr. zák. na skutkovom základe uvedenom vo výrokovej časti tohto uznesenia.

	V priebehu prípravného konania bol vykonaný a zabezpečený celý rad dôkazov, pričom vyvstala i potreba, vzhľadom k zisteným skutočnostiam, skúmať duševný stav obv. XXXXX. 

Na základe príkazu sudcu pre prípravné konanie boli do konania pribratí dvaja znalci - psychiatri, XXXXX a XXXXX.. Zo záverov ich znaleckého posudku, ktorý bol doplnený o ich výpovede ako znalcov vyplýva, že obv. XXXXX trpela v inkriminovanom čase organickou schizoformnou poruchou a začínajúcou demenciou cievnej etiológie. Obvinená nevedela v čase skutku a tiež v čase súdnoznaleckého vyšetrovania rozpoznať nebezpečnosť svojho konania pre spoločnosť a tiež nevedela ovládať svoje konanie. U obvinenej išlo o úplnú stratu rozpoznávacích a ovládacích schopností. Obvinená chápe, že spáchala trestný čin, ale vzhľadom na duševnú poruchu nie je schopná plnohodnotne chápať zmysel trestného konania. 
Znalci navrhli obvinenej nariadiť ochrannú psychiatrickú liečbu ambulantnou formou. 

	Zo všetkých zadokumentovaných dôkazov obsiahnutých vo vyšetrovacom spise vyplýva, že obv. XXXXX sa prečinu krádeže podľa § 212 ods. 2 písm. f/ Tr. zák., dopustila. Nakoľko však pre jej nepríčetnosť v čase činu nemožno proti nej viesť trestné stíhanie, bolo potrebné rozhodnúť podľa § 215 ods. 1 písm. e/ Tr. por. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Adriana Jesztrebiová
prokurátorka